Video: Sakeman se luukse huis gegrypThoshan Panday (Foto: http://www.pandagroupsa.com/) Die Nasionale Vervolgingsgesag (NVG) se batebeslagleggingseenheid en die Spesiale Ondersoekeenheid (SOE) het Maandag op Thoshan Panday, ŉ omstrede Durbanse sakeman, en agt ander se bates van ongeveer R165 miljoen beslag lê. Die bates is aangeskaf met die opbrengs uit korrupte tenders tydens die Wêreldbeker-sokkertoernooi in 2010. Daar is onder meer op Panday se luukse huis beslag gelê. Sindisiwe Seboka, woordvoerder van die Nasionale Vervolgingsgesag se ondersoekdirektoraat, sê die batebeslagleggingseenheid en SOE het reeds op 29 Maart ŉ hofbevel in die Durbanse hooggeregshof vir die beslaglegging bekom. Daar is ook beslag gelê op bates van Panday se eksvrou, Privisha Panday, sy ma, Arvenda Panday, swaer, Seevesh Maharaj Ishwarkumar, suster, Kajal Ishwarkumar, en assistent, Tasleem Rahiman. Die ander beskuldigdes op wie se bates beslag gelê is, sluit in kol. Navin Madhoe, voormalige afdelingshoof van verkryging in voorsieningskettingbestuur by die kantoor van die provinsiale kommissaris, kapt. Ashwin Narainpershad, ŉ voormalige polisiekaptein, en Mmamonnye Ngobeni, ‘n voormalige polisiekommissaris van KwaZulu-Natal. “Die kurator het die bankrekeninge van al die bogenoemde partye bevries en die uitvoering van die beslagleggingsbevel het vandag (Maandag) plaasgevind,” sê Seboka. “Die keerdatum van die voorlopige bevel is 29 Mei. Verder is die sukses met die verkryging van die bevel grootliks te danke aan ondersoekers van die Valke wat saam met die SOE werk.” Panday, Ngobeni, Madhoe en Narainpershad is in November 2020 in hegtenis geneem in verband met bewerings van tenderbedrog van R47,3 miljoen tydens die sokkertoernooi. Die ander vyf is in Mei verlede jaar in hegtenis geneem. Meer as 200 klagte staar die beskuldigdes in die gesig. Dit sluit in bedrog, korrupsie, vervalsing, omkopery, geldwassery en rampokkery. Die saak hou verband met bewerings van korrupsie oor verblyf vir KwaZulu-Natalse polisiebeamptes tydens die 2010 Wêreldbeker-sokkertoernooi. Panday het glo met van die ander beskuldigdes saamgespan om verblyf aan polisiebeamptes te lewer, maar teen verhoogde tariewe. Panday was die eienaar van Goldcoast Trading CC. Sy betrokke familielede het in 2009 verskeie maatskappye (Valotone, Bravosat, Kaseev Dealers en Unite Mzansi) geregistreer en het die opbrengs dan na Panday herlei. Ngobeni staan tereg op aanklag van korrupsie oor betalings wat vir haar man se verjaardagpartytjie gemaak is, ŉ versuim om die voordele bekend te maak wat sy van Panday ontvang het en ŉ aanklag van dwarsboming van die gereg. Panday staan ook tereg op aanklag dat hy met Madhoe saamgespan het om omkoopgeld van R2 miljoen aan ŉ generaal oor te betaal om die ondersoek teen homself en Madhoe te laat verdwyn. In die aansoek in die hof het die NVG aangevoer dat Panday die baasbrein agter die bedrogspul was, sê Seboka. Die beskuldigdes sal na verwagting weer op 25 Augustus in die hof verskyn.